Dr. Corné Mulder, VF-woordvoerder oor grondwetlike sake, het bevestig dat die party ‘n dringende ontmoeting met die ANC aangevra het. Hy sê die Volkstaatraad kan nie ontbind word voordat die ANC erkenning aan die ideaal van ‘n volkstaat gee nie. “Die gesprekke tussen die ANC en die VF oor ‘n volkstaat is nou by ‘n kruispad. Dit is ja of nee.”
Moosa het aan Rapport gesê daar is nooit voorsien dat die Volkstaatraad ‘n blywende liggaam sou wees nie. Sy standpunt is dat die Volkstaatraad vir die onmiddellike toekoms moet voortbestaan. Hy voorsien dat dit tot September sal wees, maar benadruk dat geen finale besluit nog geneem is nie. Hy wil eers met die VF daaroor praat. Dit is moontlik dat die voorgestelde kommissie vir taal-, godsdiens- en taalgemeenskappe sekere dele van die Volkstaatraad se werk kan oorneem. Oor ‘n onafhanklike volkstaat sê hy: “Dit is nie in dié stadium moontlik nie, gesien teen die agtergrond van die politieke werklikhede in Suid-Afrika.” Hy laat egter ‘n agterdeur oop. Dit is nie onmoontlik dat die Noordwes-korridor van die Oranjerivier tot by die Atlantiese Oseaan mettertyd tot ‘n kulturele en godsdiens-sentrum en tuiste vir Afrikaners kan ontwikkel nie. “Dit kan gebeur. Nie nou nie, maar as daar ‘n wil onder ‘n groot genoeg aantal Afrikaners is, kan dit ‘n tuiste word.” Die voorsitter van die Volkstaatraad, prof. Pikkie Robbertze, sê die raad kan nie eensydig deur die Regering afgeskaf word nie omdat dit ná ‘n ooreenkoms tussen die Regering en die Vryheidsfront tot stand gekom het. Die wet wat aan die raad beslag gegee het, bepaal dat die liggaam net ontbind kan word ná ‘n ooreenkoms tussen die President en die raad. Robbertze meen die Volkstaatraad se taak is nog nie naastenby afgehandel nie. Dit kan eers gebeur as selfbeskikking vir die Afrikaner verwesenlik is. “Daar is talle kwessies oor selfbeskikking en die Grondwet wat voortdurende ondersoek vereis.” Intussen, sê hy, doen die Volkstaatraad ook navorsing oor die ekonomiese lewensvatbaarheid van vier gebiede wat hy voorheen al uitgewys het as moontlike Afrikanergebiede van die toekoms: ‘n gebied in Mpumalanga, een in die Bosveld, die Pretoria/Centurion-gebied en die Noordwes-Kaap. Dit is nie die taak van die Volkstaatraad om voorkeur aan ‘n enkele gebied te gee as dié een wat dalk die beste tot ‘n volwaardige volkstaat kan ontwikkel nie. “Dit is nie ‘n akademiese instelling se taak om so ‘n besluit te neem nie. Dis die politici se verantwoordelikheid. Elke gebied het positiewe én negatiewe faktore.”